Johannes 20:31 Ek kom terug op 'n opmerking wat gister gemaak is. Is die Bybel vir ons gegee om vanuit die Woord van God ander te wil oortuig? Of moet net die manier waarop ons in liefde vir die naaste leef ander tot Christus bring?
Ons lees in ons teks dat die evangelie opgeskryf is om juis ander te wys wie Christus is. Wie die regte Christus is sodat ander dit lees of die evangelie hieruit hoor en gaan glo. Dan is dit so dat ons ander mense nie deur ons manier van praat en ook nie deur ons manier van lee,f kan oortuig en tot geloof bring nie. Dit is uiteintlik die Heilige Gees se werk. Nogtans moet dit ons bedoeling wees om mense tot Christus te bring. Dis die opdrag wat Christus ons gegee het: "Gaan dan heen, maak dissipels van al die nasies". Die doel moet wees om mense te maak tot volgelinge van die regte Christus, van die enige God soos hulle vanuit die Bybel ken. Die Drie-enige het in die Bybel op 'n onfeilbare manier gewys wie Hy is! Ons wil hulle nie tot ons oortuiging bring maar tot Christus omdat Hy die enige Verlosser is.
As ons God se getuies op aarde wil wees, vra dit ook om 'n lewe waarin mense in ons lewe die HERE kan raaksien. 'n Lewe waarin ons regtig beeld van God wil wees. Waarin ons dan regtig 'n aanbeveling vir die lewe met Christus is. Ons sien hier ook weer die eenheid van die HERE se wil. Naamlik: Die HERE liefhê en jou naaste as jouself.